Kommissionens forordning (EF) nr. 764/2003

af 30. april 2003

om suspension i tre måneder af ordningerne i Rådets forordning (EF) nr. 2007/2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces, for så vidt angår sukker henhørende under KN-kode 1701 og 1702, der indføres fra Serbien og Montenegro

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces, samt om ændring af forordning (EF) nr. 2820/98 og ophævelse af forordning (EF) nr. 1763/1999 og forordning (EF) nr. 6/2000(1), senest ændret ved Kommissionens forordning (EF) nr. 607/2003(2), særlig artikel 12, stk. 1, og

ud fra følgende betragtninger:

(1) Der er registreret en betydelig og hurtig stigning i den præferenceberettigede import af sukker i Fællesskabet fra Serbien og Montenegro siden begyndelsen af 2001. Fællesskabets eksport af sukker til dette land steg også betydeligt i 2001. Denne udvikling i handelen i begge retninger forekom at være yderst kunstig, og derfor besluttede Kommissionens tjenestegrene ved et møde i marts 2002 at træffe foranstaltninger til at afklare situationen.

(2) Ved et brev af 8. april 2002 blev de kompetente myndigheder i Serbien og Montenegro anmodet om at redegøre for situationen og at samarbejde fuldt ud med både Kommissionen og de berørte medlemsstater i forbindelse med denne sag.

(3) Den 12. april 2002 opfordrede Kommissionen medlemsstaterne til at anmode om efterfølgende kontrol af oprindelsesbeviser for sukker, der indføres i Fællesskabet fra Serbien og Montenegro, og at tage de nødvendige forholdsregler til at beskytte Fællesskabets finansielle interesser.

(4) Den 26. juni 2002 offentliggjorde Kommissionen en meddelelse til importører(3) om, at der var begrundet tvivl om den korrekte anvendelse af præferenceordningerne for sukker henhørende under KN-kode 1701 og 1702, som ved importen blev erklæret som sukker med oprindelse i Serbien og Montenegro.

(5) Ifølge artikel 2, stk. 1, litra a) og c), i forordning (EF) nr. 2007/2000 er retten til at gøre brug af præferenceordningerne betinget af, at de præferenceberettigede lande og territorier overholder den definition af begrebet "varer med oprindelsesstatus", der er angivet i afsnit IV, kapitel 2, afdeling 2, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(4), senest ændret ved forordning (EF) nr. 444/2002(5), og at de indgår i et reelt administrativt samarbejde med Fællesskabet med henblik på at eliminere enhver risiko for svig.

(6) Ifølge artikel 110, stk. 6 og 7, i forordning (EØF) nr. 2454/93 påhviler det de kompetente statslige myndigheder i det præferenceberettigede land eller territorium at tage de nødvendige skridt til at undersøge varernes oprindelsesstatus og kontrollere de øvrige oplysninger i certifikatet, bl.a. ved at kræve yderligere dokumentation forelagt eller at foretage enhver kontrol, som de måtte finde hensigtsmæssig.

(7) Ifølge artikel 110, stk. 1, andet led, i samme forordning skal det præferenceberettigede land eller territorium bistå Fællesskabet ved at lade medlemsstaternes toldmyndigheder verificere oprindelsesbevisets ægthed eller nøjagtigheden af oplysningerne om de pågældende varers virkelige oprindelse. Med henblik herpå fastsætter artikel 122 metoder for administrativt samarbejde, ifølge hvilke de kompetente statslige myndigheder i det præferenceberettigede land eller territorium på anmodning fra en medlemsstats toldmyndigheder skal foretage efterfølgende kontrol af oprindelsesbevisets ægthed, de pågældende varers oprindelsesstatus eller opfyldelsen af de øvrige relevante krav.

(8) Ifølge artikel 12, stk. 1, i forordning (EF) nr. 2007/2000 kan Kommissionen, hvis den skønner, at der foreligger manglende administrativt samarbejde i forbindelse med kontrollen af oprindelsesbeviser eller overtrædelse af bestemmelserne i forordningens artikel 2, stk. 1, fra de i forordningens omhandlede landes eller territoriers side, på visse betingelser træffe foranstaltninger til hel eller delvis suspension af de i forordningen fastsatte ordninger for en periode på tre måneder.

(9) Det blev for nylig konstateret i Serbien og Montenegro, at den nuværende ordning for certificering og kontrol af præferenceoprindelsen for sukker henhørende under KN-kode 1701 og 1702 ikke giver de kompetente myndigheder i dette præferenceberettigede land mulighed for at kontrollere varernes oprindelsesstatus og at sørge for det administrative samarbejde, der er nødvendigt for at kontrollere oprindelsesdokumentationen. Det må derfor konkluderes, at Serbien og Montenegro ikke opfylder bestemmelserne i artikel 2, stk. 1, i forordning (EF) nr. 2007/2000.

(10) Kommissionen finder derfor, at betingelserne i artikel 12, stk. 1, i forordning (EF) nr. 2007/2000 er opfyldt, og at præferenceordningerne bør suspenderes for en periode på tre måneder, for så vidt angår sukker henhørende under KN-kode 1701 og 1702, der erklæres som sukker med oprindelse i Serbien og Montenegro.

(11) Toldkodeksudvalget er blevet underrettet herom -

UDSTEDT FØLGENDE FORORDNING:

Artikel 1

Præferenceordningerne i forordning (EF) nr. 2007/2000 for sukker henhørende under KN-kode 1701 og 1702, der indføres fra Serbien og Montenegro, suspenderes for en periode på tre måneder.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. april 2003.

På Kommissionens vegne

Frederik Bolkestein

Medlem af Kommissionen

(1) EFT L 240 af 23.9.2000, s. 1.

(2) EUT L 86 af 3.4.2003, s. 18.

(3) EFT C 152 af 26.6.2002, s. 14.

(4) EFT L 253 af 11.10.1993, s. 1.

(5) EFT L 68 af 12.3.2002, s. 11.